作者：咏槐
词牌/韵律：贺新郎

paragraphs: 绿长阶蓂九。
近黄锺、薰晴爱日，渐添宫绣。
乾鹊檐头声声喜，催与东屏祝寿。
怪一点、星明南斗。
玉燕当年储瑞气，记垂弧、共醉蓬莱酒。
无杰语，为觞侑。
英风耿耿拿云手。
向青春、蟾宫已步，桂香盈袖。
却要诗书成曲糵，酝酿锦心绣口。
待匣里、青萍雷吼。
今日功名乘机会，笑谈间、首入英雄彀。
看父子，继蓝绶。